Die baie godsdienste - www.bybelkennis.co.za
by Coen Slabber · Published 21/10/2014 · Updated 20/10/2014
Peace is the smile of God reflected in the soul of the believer. —William Hendricksen
'n Leser vra vir Lee Strobel, bekende skrywer: "Ðaar is so baie godsdienste – hoe kan ons seker wees dat die Christelike geloof die regte een is?"
Hy antwoord: Geen twyfel nie. Mense glo allerhande godsdienstige idees. Meeste mense is opreg in wat hulle glo. Ons moet hulle met respek hanteer: Wees altyd gereed om 'n antwoord te gee aan elkeen wat van julle 'n verduideliking eis oor die hoop wat in julle lewe. Maar doen dit met beskeidenheid en met eerbied vir God (1 Petrus 3:15 – 16). Ons moet hulle reg om hulle godsdiens vryelik te beoefen beskerm – ook ons eie reg om dit te doen.
Mense kan opreg wees, maar steeds verkeerd wees. Alle godsdienste kan onmoontlik nie reg wees nie, want op basiese punte weerspreek hulle hulleself. As voorbeeld kyk net wat leer hulle oor God:
Boeddhisme ontken die bestaan van God
Hindoïsme leer dat alles deel is van 'n onpersoonlike god (panteïsme)
Die Christendom leer dat daar een persoonlike God is wat alles gemaak het.
Ons word dus gedwing om tussen die verskillende geloofsisteme te kies. Moet ons hierdie besluit neem op grond van ons tradisies of op grond van wat 'n gesagsfiguur vir ons sê of wat ons in ons harte voel. Hierdie is baie gevaarlik maniere om besluite te neem.
Strobel se benadering is dat ons 'n keuse moet maak op grond waarheen logika en die bewyse wys terwyl ons God vir leiding vra. Dit het hom laat besluit op die Christelike geloof.
Kom ondervind en sien self dat die Here goed is. Dit gaan goed met die mens wat by Hom skuil (Psalm 34:9). Die psalmis is reg; kom en ondervind daardie seëninge. Dan sal ons kan getuig dat die psalmis reg was – die Here is werklik en Hy is goed.
Ek is die Here jou God wat jou onderrig tot jou beswil, wat jou lei op die pad waarop jy moet gaan (Jesaja 48:17).